እንግሊዝ ከአውሮፓ ህብረት የምትወጣበት ሂደት መጀመር እንዳለበት አንጌላ ሜርኬል አሳሰቡ
እንግሊዝ ከአውሮፓ ህብረት የምትወጣበት ሂደት በተያዘለት ጊዜ እንዲጀመር የአውሮፓ ህብረትና የጀርመኗ መራሂተ መንግስት አንጌላ ማርኬል አሳሰቡ፡፡የጠቅላይ ሚኒስትር ቴሬዛ ሜይ ወግ አጥባቂ ፓርቲ በምርጫው ለአሸናፊነት የሚያበቃውን ድምፅ አለማግኘቱ ሂደቱን እንዳያጓትተው ተፈርቷል፡፡ጠቅላይ ሚኒስትር ቴሬዛ ሜይ የሚመሩት የወግ አጥባቂ ፓርቲ ሥልጣን ለመመስረት የሚያስችለውን ድምፅ አለማግኘቱን ተከትሎ የተለያዩ አስተያየቶች እየተደመጡ ነው፡፡ጠቅላይ ሚኒስትር ሜይ ከምክር ቤቱ አጠቃላይ 650 መቀመጫዎች 318 ወንበር ብቻ በማግኘት ለአሸናፊነት ከሚያበቃው 326 ወንበር ተጠግተው በመቆም አገሪቱን ለመምራት የሚያችላቸው ጉዞ ተገድቧል፡፡የምርጫውን ውጤት ተከትሎም ዋና ተፎካካሪያቸው የሊበር ፓርቲ መሪ ጄርሚ ኮርቢን ጠቅላይ ሚኒስትሯ ሥልጣናቸውን በገዛ ፍቃዳቸው እንዲለቁ ጥሪ አቅርበዋል፡፡ሜይ በበኩላቸው መንግስት የመመስረት ፍላጎት እንዳላቸው በመጠቆም 10 መቀመጫ ላገኘው ለሰሜን አየር ላንዱ ዲሞክራቲክ ዩኒየኒስት ፓርቲ(ዲ ዩ ፒ) የጥምር መንግስት ለመመስረት ጥያቄ አቅርበዋል፡፡ ፓርቲው ለጠቅላይ ሚኒስትሯ ጥሪ የሰጠው ግልፅ ምላሽ ባይኖርም ።የምርጫውን ውጤት ተከትሎ የአውሮፓ ህብረት መሪዎችና አባል አገራት እንግሊዝ ከአውሮፓ ህብረት ለመውጣት የተያዘው ዕድቅ በተቀመጠለት ቀን እንዲጀመር እያሳሰቡ ነው፡፡ ህብረቱም ሂደቱን ለመጀመር ዝግጁ ሆኖ እየጠበቀ ነው ብለዋል፡፡የአውሮፓ ህብረት ኮሚሽን ፕሬዚዳንት ጄን ክላውድ ጃንከር የእንግሊዝ ከአውሮፓ ህብረት የመውጣት ሂደት በቀነ ጊዜው መጀመረ እንዳለበት አሳበዋል፡፡ ሂደቱ በምንም ምልኩ ሊዘገይ እንደማይገባም ነው ያመለከቱት፡፡ ፕሬዚዳንቱ ይህን የተናገሩት የእንግሊዝ ከአውሮፓ ህብረት መውጣትን በአደራዳሪነት ከሚመሩት ማይክል ባርነር ጋር ከተወያዩ በኋላ ነው፡፡  ባርነር ሂደቱ እንግሊዝ ከተረጋጋች በኋላ ቢጀመር መልካም እንደሆነ ለጃንከር መግለፃቸው በዘገባው ተመልክቷል፡፡የአውሮፓ ምክር ቤት ፕሬዚዳንት ዶናልድ ቱስክ በበኩላቸው የምርጫው ውጤት እንግሊዝ ሂደቱን የምትጀምርበትን ጊዜ ለማወቅ ያስቸግራል ይላሉ፡፡ ሆኖም ግን በተያዘለት ጊዜ እንዲጀመር ፍላጎታቸው መሆኑን አስረድተዋል፡፡ ለዚህም የሚመለከታቸው አካላት የሚጠበቅባቸውን ሁሉ እንዲወጡ በቲዊተር ገፃቸው ላይ ተይበዋል፡፡የጀርመኗ መራሂተ መንግስት አንጌላ ማርኬልም ሂደቱ በተያዘለት ቀን እንዲጀመር ከማሳሰብ አልቦዘኑም፡፡ እኤአ  በሰኔ 19 ቀን 2017 እንዲጀመር የተቀመጠው ሂደት በመርሀ ገብሩ መሰረት እንዲከናወን አስገንዝበዋል፡፡ለዚህም አውሮፓ ህብረት ዝግጁ ነው ብለዋል፡፡እንግሊዝ ከህብረቱ ብትወጣም ጠንካራ የአውሮፓ አጋር ሆና እንደምትቀጥል እምነታቸው መሆኑን ገልፀዋል፡፡ጠቅላይ ሚኒስትር ቴሬዛ ሜይ ለአሸናፊነት የሚበቃቸውን ድምፅ አለማግኘታቸው እንግሊዝ ከህብረቱ ለመውጣት የምታደርገው ጉዞ ላይ መጓተት ሊፈጥር እንደሚችል ቢቢሲ ከሰበሰበው አስተያየት ለመረዳ መቻሉን በዘገባው አመልክቷል፡፡ጠቅላይ ሚኒስትሯ ለዲዩፒ ፓርቲ ያቀረቡት የጥምር መንግስት ምስረታ ጥያቄም ግልፅ ምላሽ አለማግኘቱ ጊዜውን ማጓተቱ አይቀሬ ነው ብለዋል-አስተያየት ሰጭዎቹ፡፡ 